Na osnovu člana 51 stav 2 i člana 65 stav 3 Zakona o osiguranju ("Sl. list RCG", br. 078/06, 019/07, "Sl. list CG", br. 053/09, 073/10, 040/11, 045/12, 006/13, 055/16, 146/21), Savjet Agencije za nadzor osiguranja na \_\_\_\_.sjednici od \_\_\_\_\_.godine donio je

**PRAVILNIK O INTELEKTUALNIM I TEHNIČKIM USLUGAMA KOJE SE MOGU OBAVLJATI PORED POSLOVA POSREDOVANJA ODNOSNO ZASTUPANJA U OSIGURANJU**

### I OPŠTE ODREDBE

# Predmet

**Član 1**

Ovim pravilnikom propisuju se intelektualne i tehničke usluge koje mogu obavljati društvo za posredovanje i društvo za zastupanje u osiguranju i preduzetnik - zastupnik u osiguranju.

#### II POSREDOVANJE U OSIGURANJU

**Intelektualne i tehničke usluge**

**Član 2**

Društvo za posredovanje, pored poslova posredovanja u osiguranju, može obavljati i sljedeće poslove:

* usluge edukacije iz oblasti osiguranja;
* usluge sprovođenja preventivnih mjera kojima se sprječava i suzbija rizik koji ugrožava imovinu i lica;
* usluge ispitivanja tržišta.

Društvo za posredovanje može obavljati poslove iz stava 1 ovog člana pod uslovom da zaključi poseban ugovor za obavljanje tih poslova i da o obavljenim poslovima vodi posebnu evidenciju koja obavezno uključuje i strukturu ostvarenih prihoda, po vrsti posla i po licima za koja su poslovi obavljeni.

Izuzetno od stava 2 ovog člana, za usluge edukacije iz oblasti osiguranja nije obavezno zaključenje ugovora.

**Usluge edukacije iz oblasti osiguranja**

**Član 3**

Društvo za posredovanje može da pruža usluge edukacije, odnosno da organizuje seminare i obuke.

Za pružanje usluga edukacije društvo za posredovanje ne može da ostvaruje nadoknadu od društva za osiguranje.

**Usluge sprovođenja preventivnih mjera**

**Član 4**

Društvo za posredovanje može da ugovorniku osiguranja pruža besplatne usluge sprovođenja preventivnih mjera, kojima se sprječava i suzbija rizik koji ugrožava imovinu ugovornika ili samo lice.

Društvo za posredovanje ne smije ostvarivati dobit od pružanja usluga sprovođenja preventivnih mjera iz stava 1 ovog člana.

**Usluge ispitivanja tržišta**

**Član 5**

Koristeći znanja o potrebama potrošača, odnosno ciljnih grupa tržišta osiguranja, društvo za posredovanje može da društvu za osiguranje pruža usluge savjetovanja u vezi sa ispitivanjem tržišta i da za to od njega ostvaruje nadoknadu.

Društvo za posredovanje može da pruža društvu za osiguranje usluge ispitivanja tržišta, odnosno da sprovodi ankete o pristupačnosti proizvoda, ankete o zainteresovanosti za proizvode i druge vidove ispitivanja, i da za to od njega ostvaruje nadoknadu.

**III ZASTUPANJE U OSIGURANJU**

**Intelektualne i tehničke usluge**

**Član 6**

Društvo za zastupanje u osiguranju i preduzetnik - zastupnik u osiguranju, pored poslova zastupanja u osiguranju, mogu obavljati i sljedeće poslove:

* usluge edukacije iz oblasti osiguranja;
* usluge sprovođenja preventivnih mjera ugovorniku osiguranja, kojima se sprječava i suzbija rizik koji ugrožava imovinu i lica;
* usluge ispitivanja tržišta.

Društvo za zastupanje u osiguranju i preduzetnik - zastupnik u osiguranju mogu obavljati poslove iz stava 1 ovog člana pod uslovom da zaključi ugovor za obavljanje tih poslova i da o obavljenim poslovima vodi posebnu evidenciju koja obavezno uključuje I strukturu ostvarenih prihoda, po vrsti posla i po licima za koja su poslovi obavljeni.

Izuzetno od stava 2 ovog člana, za usluge edukacije iz oblasti osiguranja nije potrebno zaključenje ugovora.

Na pružanje usluga iz stava 1 ovog člana primjenjuju se čl. 3 do 5 ovog pravilnika.

**IV ZAVRŠNA ODREDBA**

**Član 7**

Ovaj pravilnik stupa na snagu osmog dana od dana objavljivanja u “Službenom listu Crne Gore”.

**PREDSJEDNIK SAVJETA**

**Uroš Andrijašević**

**Obrazloženje**

Članom 51 stav 2 Zakona o osiguranju („Sl. list RCG“, br. 78/06, 19/07, „Sl. list CG“, br. 53/09, 73/10, 40/11, 45/12, 06/13, 55/16, 146/21) propisano da društvo za posredovanje u osiguranju može pružati i intelektualne i tehničke usluge u vezi sa poslovima osiguranja, u skladu sa propisom regulatornog organa, a članom 65 stav 3 propisano da pored poslova zastupanja u osiguranju društvo za zastupanje u osiguranju i preduzetnik - zastupnik u osiguranju može pružati i intelektualne i tehničke usluge u vezi sa poslovima osiguranja, u skladu sa propisom regulatornog organa.

Shodno navedenom, predloženo je donošenje ovog pravilnika.